
 1. CARACTERISTICI ALE EVOLUŢIEI SOCIETĂŢII LITUANIENE

 

1.1. O societate caracterizată de stabilitate politică şi instituţională

În ultimul deceniu, Lituania a reuşit să realizeze, cu succes, tranziţia spre o economie de tip occidental şi o societate democratică autentică, astfel încât a fost integrată în NATO, în anul 2002, şi în Uniunea Europeană, în anul 2004. Acest demers a fost îndeplinit printr-un efort naţional deosebit care a implicat, din punct de vedere politic, o mare seriozitate, exigenţă şi realism, cu o voinţă politică determinată de faptul că societatea lituaniană nu a uitat dificultăţile trecutului şi s-a angajat ferm spre lumea occidentală.

După dobândirea independenţei, în anul 1991, Lituania s-a constituit ca o democraţie occidentală, respectând criteriile politice cerute de integrarea în Uniunea Europeană şi NATO. Constituţia, adoptată în anul 1992, prin referendum, a instaurat un regim parlamentar în acord cu valorile occidentale. 

Prima perioadă a evoluţiei politice a Lituaniei a fost marcată de figura istorică a luptătorului pentru independenţă, Vytaütas Landsbergis, devenit, ulterior, preşedinte al ţării. Acest preşedinte, cu o orientare liberală, a condus Lituania prin coabitare cu un guvern format din forţe politice de centru-stânga. În ianuarie 1998, a fost ales ca preşedinte al Lituaniei, Valdas Adamkus, un cetăţean american, întors în ţară în octombrie 1997. El a renunţat la cetăţenia americană şi a optat pentru candidatura la preşedinţia ţării. 

După alegerile parlamentare din 8 octombrie 2000, desfăşurate pentru prima dată printr-un singur tur de scrutin, s-au conturat trei coaliţii politice importante: Uniunea Liberală, cu orientare politică de dreapta, condusă de primarul oraşului Vilnius şi fost prim-ministru, Rolandas Paksas; Noua Uniune, de centru dreapta, condusă de Arturas Paulauskas; Partidul Laburist, de stânga, condus de Algirdas Brazauskas.

În ianuarie 2000, guvernul a fost constituit din coaliţia dintre Uniunea liberală şi Noua Uniune, prim-ministru fiind numit Rolandas Paksas, iar prim ministru Arturas Paulauskas. În condiţiile manifestării unor divergenţe legate de programul privatizărilor, de reformă fiscală şi de sistemul de pensii, coaliţia de centru a fost înlocuită, în iunie 2001, de o coaliţie de stânga, realizată de Noua Uniune şi Partidul Laburist, condusă de Algirdas Brazauskas. Comentatorii politici au apreciat că această coabitare politică între un preşedinte liberal, vechi membru al Partidului Republican din SUA, şi premierul de orientare socialistă s-a derulat fără dificultăţi sau divergenţe majore. Semnificativ este faptul că în guvern au fost menţinuţi miniştrii de externe şi ai apărării, din guvernul anterior, considerându-se prioritară integrarea euroatlantică a ţării. Chiar dacă spaţuil politic lituanian a fost caracterizat de un multipartitism evident, coaliţiile guvernamentale au reuşit să se adapteze rapid şi eficient la noile realităţi politice şi sociale. 

După alegerile legislative din anul 2000, peisajul politic lituanian a fost reînnoit profund, astfel încât doar 37 de parlamentari au fost realeşi. Noua majoritate parlamentară a fost constituită din tineri care au desfăşurat o activitate susţinută, competentă, în acord cu exigenţele europene. În acest context, apartenenţa la spaţiul euroatlantic a fost permanent percepută ca o prioritate naţională, ca o garanţie a asigurării securităţii naţionale.

1.2. O economie de piaţă dinamică, viabilă, în continuă creştere

Raportul Comisiei Europene, referitor la progresele realizate de Lituania, în vederea aderării la Uniunea Europeană, din noiembrie 2001, remarca faptul că Lituania avea o economie de piaţă viabilă, capabilă a se integra rapid în Uniunea Europeană. După criza din anul 1999, determinată de impactul pe care criza economică din Rusia l-a avut asupra întregii zone, Lituania a reuşit să realizeze progrese remarcabile, înregistrând, din anul 2000, o creştere economică de 3,3 %. Schimburile economice au fost reorientate spre ţările Uniunii Europene, către care a mers jumătate din exporturi, dar s-a menţinut dependenţa energetică faţă de Rusia. În anul 2001, creşterea economică a fost de 5 %, iar deficitul bugetar a fost diminuat considerabil (1,5 % din PIB).

Guvernul a dus o politică de rigoare bugetară şi de privatizare eficientă (mai ales a operatorului naţional de telecomunicaţii). În domeniul aprovizionării cu gaz, s-a ales o formulă în care s-a combinat o investiţie occidentală (Gaz de France) şi furnizorul tradiţional (compania rusească Gazprom), diminuându-se, astfel, participarea statului lituanian în acest sector al economiei. O altă prioritate a fost restructurarea domeniului bancar care a avut ca element esenţial privatizarea şi modernizarea acestuia. 

O coordonată importantă a evoluţiei economice a fost modernizarea serviciilor publice, municipalitatea capitalei Vilnius fiind un exemplu relevant: tânărul primar liberal a privatizat sistemul de încălzire, de transport în comun etc. 

Una din problemele majore ale economiei a fost şi este exodul forţei de muncă tinere spre ţările occidentale, precum şi nevoia calificării înalte a forţei de muncă, formarea clasei de mijloc.

Negocierile pentru aderarea la Uniunea Europeană au fost deschise de Lituania la 15 februarie 2000 şi au fost închise rapid, în anul 2002. La capitolul referitor la fiscalitate, s-a obţinut o perioadă tranzitorie, până în anul 2009. Conform Tratatului de la Nisa, Lituania deţine 7 locuri în Consiliul European şi 12 locuri în Parlamentul European.

În perioada 2000-2006, Lituania a beneficiat şi va beneficia de un sprijin financiar european de 113-134 milioane euro anual, prin programe europene (mai ales pentru controlul frontierelor cu Belarus, Kaliningrad, Rusia, pentru reforma administraţiei, pentru închiderea centralei nucleare de la Ignalina etc.).

În domeniul agriculturii au avut loc schimbări majore, având în vedere ponderea acestui sector în economie (54 % din teritoriu, 25 % din populaţie). Aplicarea Politicii Agricole Comune va produce efecte importante în domeniul veterinar, fitosanitar etc. O problemă delicată, amplu dezbătută la nivel politic, a fost aceea a vânzării terenurilor agricole investitorilor străini.

În procesul aderării la Uniunea Europeană, Lituania a fost una dintre ţările cele mai bine plasate. Problemele centrale aflate în dezbatere în timpul negocierii au fost: tranzitul din Kaliningrad, sectorul energetic, cotele agricole. În acest context, Lituania a semnat tratatul cu Rusia, acordul asupra frontierelor. Noua calitate de membră a Uniunii Europene a dus la reformularea politicii sale externe faţă de ţările vecine, faţă de Balcani şi faţă de procesul de la Barcelona, devenind astfel un membru activ al comunităţii europene. Observatorii politici apreciază că, în anul 2007, Lituania va deveni, probabil, membră a Uniunii Monetare Europene.

În primul semestru al anului 2004, Lituania a înregistrat cea mai înaltă rată de creştere economică, în zona UE 25, faţă de semestrul precedent (+1,4%), urmată de Estonia (+1,2%), Franţa (+0,8%) etc. În iulie 2004, Comisia Europeană a analizat Programul de convergenţă pentru Lituania (2004-2007), stabilind ca deficitul bugetar de 1,7% din PIB, pentru anul 2003, să fie de 1,3%, în 2007. Comisia Europeană a elaborat o Recomandare referitoare la programul de convergenţă în care se precizează că rata creşterii economice va trebui să rămână în jur de 6,3-7,3%.

Lituania, Estonia şi Slovenia, devenite membre ale Uniunii Europene la 1 mai a.c., au adoptat mecanismul Cursului de Schimb (ERM II, Exchange Rate Mechanism) care leagă devizele lor de moneda euro, în vederea integrării în zona euro în ianuarie 2007. Decizia a fost luată de comun acord cu cele trei ţări de statele membre ale zonei euro, Danemarca, participantă la ERM II şi Banca Centrală Europeană (BCE). În cadrul ERM, candidaţii la integrare în zona euro sunt obligaţi să-şi menţină moneda, fără crize grave, într-un coridor îngust în raport cu euro. Cursul pivot faţă de euro, în raport cu care monedele celor trei ţări vor dispune de o marjă de fluctuaţie de maxim 15%.

1. Rolul esenţial al participării Lituaniei la cooperarea regională a statelor baltice

Istoria îndepărtată pune în evidenţă specificitatea situaţiei ţărilor baltice care, de-a lungul secolelor, n-au reuşit să menţină independenţa decât pentru o perioadă scurtă (1920-1940). Între numeroase imperii, între ţări puternice ca Prusia, Suedia, Polonia, Rusia, aceste state au menţinut însă vie memoria colectivă a luptei împotriva persecuţiilor, deportărilor sau execuţiilor politice şi dorinţa lor de independenţă.

În acest context istoric, în cele trei state baltice s-a păstrat un puternic sentiment al apartenenţei la o comunitate de interese convergente, deşi între ele s-au manifestat diferenţe etnice, religioase şi lingvistice (Lituania este dominant catolică, în Estonia şi Letonia fiind preponderentă religia protestantă). În acelaşi timp, ţările baltice au reprezentat totdeauna pentru Rusia “o fereastră pentru Europa”, aşa cum afirma Petru cel Mare, încă acum 300 de ani. 

Lituania a participat intens la cooperarea regională dintre ţările riverane Mării Baltice care s-a realizat în cadrul Consiliului Statelor Baltice (CBSS), organizaţie fondată în 1992. Acest Consiliu a fost creat în contextul mai larg al cooperării între toate ţările baltice şi nordice, numită “a celor 8 nordice şi baltice”, cărora li s-au mai alăturat Germania, Polonia şi Rusia. Din Consiliul Statelor Mării Baltice fac parte, actualmente, Danemarca, Estonia, Finlanda, Germania, Letonia, Estonia, Lituania, Norvegia, Polonia, Rusia, Suedia şi Islanda. Obiectivele centrale ale acestei cooperări au fost dezvoltarea economică în regiune, garantarea securităţii prin alte mijloace decât cele militare, desfăşurarea unor acţiuni comune în lupta contra criminalităţii organizate, de cooperare în domeniul poliţiei de frontieră, a tehnologiei şi informaţiei. 

La summit-ul de la Kalmar, din 1996, au fost lansate trei programe de acţiune prioritare: unul de susţinere a participării democratice a cetăţenilor la viaţa politică a regiunii şi de creştere a legăturilor transnaţionale între cetăţeni; altul referitor la dezvoltarea durabilă şi protecţia mediului, mai ales prin colaborarea la frontiera ruso-baltică; cel mai ambiţios program a vizat crearea unei pieţe economice baltice, prin integrarea şi asigurarea prosperităţii economice regionale, prin omogenizarea pieţei transbaltice de bunuri şi servicii. În acest context, statele au facilitat desfăşurarea operaţiunilor vamale, au asigurat o protejare a investiţiilor, mobilitatea în regiune. Aceste programe au fost susţinute financiar de un consorţiu bancar nordic (Nodef-Fondul de Investiţie Nordic) şi de BERD.

La cel de-al doilea summit, de la Riga, din 1998, Norvegia şi Rusia au pus bazele unei pieţe energetice, prin cooperarea între nordul, vestul şi estul Europei şi s-a propus crearea unei reţele regionale de infrastructuri, în care ţările baltice au constituit un important nod de tranzit. În cadrul acestei cooperări, au fost implicaţi şi actorii locali care au favorizat integrarea pe orizontală, prin reţele interurbane şi infrastructuri rutiere şi maritime de transport. 

Amenajarea teritoriilor riverane s-a realizat prin coordonare cu acţiunile Uniunii Europene şi ale colectivităţilor locale (ex.: coridoarele Transeuropene de comunicaţie şi energie). Uniunea Europeană a recunoscut şi a promovat, de asemenea, Iniţiativa Mării Baltice, lansată de Comisia Europeană, în anul 1996, alături de Dimensiunea Septentrională, propusă de Finlanda, în martie 1998, menite a dezvolta o politică externă şi de securitate comună. Din anul 1997 şi până în prezent, ţările baltice au beneficiat de un ajutor comunitar în domeniul comercial, social şi pentru infrastructură, prin programele de cooperare transfrontalieră realizate în colaborare cu comunităţile locale, CEB, Interreg, Tacis şi PHARE.

Intrarea în Uniunea Europeană a unor state membre ale Consiliului, printre care şi Lituania, a pus în termeni noi cooperarea cu celelalte ţări nemembre ale Uniunii. În acest context, au rămas prioritare obiectivele comune, cooperarea în domeniul transporturilor, al infrastructurii, energetic etc. În domeniul securităţii, s-au înregistrat progrese deosebite, mai ales după ce unele state au devenit membre NATO, derulându-se trei proiecte militare comune: escadronul naval baltic (BALTRON), reţeaua aeriană baltică (BALNET), precum şi Colegiul de apărare comună (BALTDEFCOL). În anul 1998, la Nyborg, a fost adoptat un program pe termen lung numit Baltic 21-Agendă pentru regiunea Mării Baltice în secolul al XXI-lea care va imolica participarea statelor baltice, dar şi a asociaţiilor Camerelor de Comerţ, sindicatelor, parlamentelor, partidelor politice, universităţilor (EuroFaculty), centrelor de cercetare, Uniunii Oraşelor Baltice etc.

Programele de perspectivă ale Consiliului Statelor Baltice arată că, în viitor, cooperarea baltică va avea un rol esenţial în regiune, modernizându-se, astfel încât această structură interguvernamentală să aibă o capacitate de acţiune deosebită. Programul Baltic 2010: viziune şi strategie (VASAB 2010), adoptat de miniştrii amenajării teritoriului şi mediului din cadrul Consiliului Statelor Baltice, prevede realizarea unui Inel Baltic de transport şi de telecomunicaţii pentru a permite comunicarea în interiorul regiunii, dar şi cu restul Europei. Această unificare a reţelelor, numită Via Baltica, se va alătura celei numită Via Hanseatica, ca şi proiectului iniţiat în colaborare cu companiile multinaţionale Ericsson sau Nokia, de dezvoltare a unei societăţi a informaţiei în regiunea baltică.

1.4. Lituania – element esenţial al relaţiei Uniunii Europene cu Rusia

După 1989, statele baltice au reprezentat o “antecameră” a integrării europene şi o modalitate de a insera Rusia într-un sistem de relaţii dinamice cu vecinii săi. Conform opiniei analiştilor, integrarea regională, sub egida Consiliului Statelor de la Marea Baltică, a deplasat procesul integrării europene spre nord, solicitând participarea unor actori transnaţionali specifici. Această structură interguvernamentală a avut un rol esenţial în procesul “întoarcerii la Europa” a unor ţări aflate în tranziţie, precum Rusia şi Belarus. Originalitatea Consiliului Statelor Baltice a constituit-o caracterul descentralizat al cooperării, participarea unor state cu statut diferit în cadrul integrării europene şi a unor actori pe paliere diferite (asociaţii transbaltice, ONG-uri etc.). Consiliul a promovat perfecţionarea instituţiilor democratice, dezvoltarea economică durabilă a regiunii, pe baza schimburilor între economii complementare. În cadrul Consiliului, ţările candidate la aderarea în Uniunea Europeană s-au sprijinit în demersul lor, prin schimburi de experienţă bilaterale (mai ales germano-poloneze, fino-estoniene, suedezo-letoniene etc). În acelaşi timp, Consiliul a avut un rol decisiv în asocierea Rusiei la procesul democratizării, la implicarea ei pe plan diplomatic, reuşind să atenueze tensiunile ruso-baltice. La summit-ul de la Palaga, din anul 1999, Lituania a consolidat relaţiile cu Rusia, în scopul stabilizării regiunii. În cadrul Consiliului, comisarul cu probleme legate de drepturile omului şi ale minorităţilor a desfăşurat misiuni de observare în ţările baltice, făcând recomandări referitoare la minorităţile rusofone din Estonia, Letonia şi Lituania. Această monitorizare a ajutat ţările baltice să îndeplinească exigenţele democratice ale Consiliului Europei şi ale Uniunii Europene.

Ţările dezvoltate, precum Suedia şi Finlanda, au fost deosebit de active în procesul regionalizării, valorificând experienţa lor de cooperare regională din cadrul Consiliului Nordic, înfiinţat încă din anul 1952. Aceste ţări au sprijinit în mod deosebit ţările baltice în procesul integrării euroatlantice, iar în cadrul Consiliului s-a stabilit o “agendă post-tranziţie” clară. Agenda a menţionat provocările importante, precum poluarea transnaţională, reţelele crimei organizate care impuneau cu necesitate colaborarea în regiune. Conceptul de securitate civilă regională a pus în evidenţă ideea coresponsabilităţii statelor riverane Mării Baltice, inclusiv a Rusiei, în lupta împotriva destabilizării economice şi sociale.

După intrarea sa în Uniunea Europeană şi NATO, Lituania a dobândit un rol important în realizarea politicii externe şi de securitate europene, aducând un aport specific, prin experienţa sa politică şi de cunoaştere în regiune. Relaţiile bune cu Rusia au reprezentat o expresie a puternicelor schimbări democratice care au avut loc în cele două state şi vor constitui un element esenţial al colaborării dintre Uniunea Europeană şi ţările din estul Europei (Rusia şi Belarus, în special).

Modelul baltic al cooperării regionale a demonstrat că se poate realiza, în această zonă, un cerc al stabilităţii şi relaţiilor prieteneşti cu vecinii, prin promovarea cooperării economice, având ca parteneri societatea civilă. În acest cadru, liderii politici lituanieni au apreciat că Lituania a îndeplinit şi va îndeplini nu numai un rol de consumator, ci şi de contribuitor la securitatea regiunii şi, implicit, la realizarea politicii externe şi de securitate europeană. .

Integrarea ţărilor baltice în Uniunea Europeană şi NATO a deschis noi perspective acestei zone, determinând promovarea unei noi politici şi a unui mediu economic mai deschis. La summit-ul Consiliului Statelor Mării Baltice, din luna iunie 2004, de la Laulasmaa (Estonia), au fost prezentate noile strategii referitoare la viitorul cooperării regionale din această zonă cheie a Europei. Noua strategie va încerca să valorifice noile oportunităţi deschise de integrarea în Uniunea Europeană a ţărilor baltice, în beneficiul tuturor partenerilor din regiune, în special Rusia, Ucraina, Belarus. Un obiectiv esenţial al cooperării în zona Balticii va fi constituirea unui nou sistem de securitate, în raport cu marile puteri regionale. Această nouă politică se va integra în politica Uniunii Europene referitoare la Dimensiunea Nordică şi, mai ales, în Programele legate de politicile de vecinătate, pentru perioada 2004-2006, elaborate de Comisia Europeană. Aceste programe vor implica în mod deosebit partenerii estici ai Uniunii Europene, societatea civilă din aceste ţări, astfel încât să se amplifice cooperarea interumană, apropierea popoarelor din zonă, eliminându-se posibilele tensiuni între diferitele zone ale Europei, mai ales după extinderea Uniunii Europene.

 

2. ALEGERILE LEGISLATIVE DIN OCTOMBRIE 2004

2.1. Scurtă istorie a alegerilor legislative în Lituania 

Începutul democratizării Lituaniei, se leagă de mişcarea de independenţă din Lituania, "Sajudis", ce a luat naştere în 1988, şi care a devenit o mişcare a maselor, lituanienii dorind să schimbe natura relaţiilor cu URSS, începând cu cele economice şi, ulterior, cele politice. În octombrie 1988, are loc, la Vilnius, Congresul mişcării politice Sajudis, iar în 1990, aceasta câştigă la primele alegeri libere de după cel de-al doilea război mondial. La 8 martie 1990, la cea de-a XIII-a sesiune a Dietei, se vor stabili etapele procesului de redobândire a independenţei. La 11 martie 1990, a fost adoptat, de către Sovietul Suprem al Lituaniei, Actul de restabilire a independenţei Lituaniei. Dieta Reconstituantă va declara intrarea în vigoare a Constituţiei din 1938 a Republicii Lituania. Preşedintele Dietei Reconstituante, care exercita funcţia de şef de stat, a fost autorizat să adreseze preşedintelui URSS, M. Gorbaciov, şi preşedintelui Consiliului de miniştri, N. Râşcov, telegramele în care se anunţau deciziile adoptate de către Dieta lituaniană, propunând “să întreţină relaţii economice şi să urmeze noile legi intrate în vigoare”. Totodată, la Moscova, se desfăşura Congresul deputaţilor poporului, la care participau şi reprezentanţi ai Lituaniei, dar care au declarat că nu-şi asumă decât un rol de observatori. Consultându-se şi cu autorităţile de la Kremlin, în 13 martie 1990, reprezentanţii Partidului Comunist din Lituania au declanşat o acţiune împotriva statului lituanian. Ca urmare, s-au trimis unităţi suplimentare pentru sprijinirea armatei ocupante care defila pe străzi cu maşinile blindate, într-o manieră ostentativă, lua cu asalt clădirile administraţiei centrale şi obliga tinerii lituanieni să facă serviciul militar în armata sovietică. La 17 martie 1990, Kazimira Danut, profesor de ştiinţe economice, membru în consiliul Sajudis a fost numit preşedintele Consiliului de Miniştri al Republicii Lituania. Provocările armatei sovietice au antrenat mişcări sociale care s-au prelungit până la 21 august 1991, când un grup puch-ist, care a încercat răsturnarea guvernului de la Moscova, a eşuat. La 9 februarie 1991, s-a desfăşurat referendumul la care lituanienii au votat pentru un stat independent şi democratic. La 11 februarie 1991, Lituania este recunoscută ca stat independent, de către Islanda, care, prin acest act, apelează la celelalte state occidentale să-i urmeze gestul.

La 17 septembrie 1991, Lituania devine membră ONU, iar la 7 octombrie membră a Uniunii Interparlamentare. În ianuarie 1992, este înfiinţat la Riga secretariatul unei noi organizaţii parlamentare, Adunarea ţărilor baltice.

Istoria parlamentară, a perioadei de tranziţie din Lituania, ilustrează în mod interesant evoluţia democraţiei în această ţară. Parlamentul lituanian, asumându-şi rolul, a devenit simbolul restabilirii şi afirmării independenţei politice a Lituaniei, nefiind doar o arenă a dezbaterilor politice ci şi o adevărată şcoală a democraţiei.

În 1992, parlamentul lituanian a elaborat proiectul unei noi Constituţii, iar la 25 octombrie, s-a desfăşurat referendumul (participarea la vot a fost de 72,25%). Juriul pentru referendumul constituţional va avea şi misiunea alegerii unei noi Diete. În 1992, parlamentul nou ales, îl va avea ca preşedinte pe şeful Partidului Democratic al Muncii din Lituania, A. Brazauskas. Dieta era formată din două forţe politice principale: Partidul Democratic al Muncii (76 de mandate din 141) şi Blocul Concordanţei (Sajudis, creştin-democraţii, democraţii, Uniunea naţionalistă din Lituania – 49 de mandate). În acest context, conducătorul mişcării politice Sajudis, V. Landsbergis, devine şeful opoziţiei (vezi ANEXA). Sajudis se reorganizează şi formează Uniunea Patriei, care va reprezenta conservatorii lituanieni. Tot acum, ca urmare a prevederilor Constituţiei, parlamentul îl investeşte în funcţia de preşedinte al ţării pe A. Brazauskas, urmând să se desfăşoare, ulterior, alegeri prezidenţiale. La aceste alegeri, A. Brazauskas l-a învins pe S. Lozoraitis, care în perioada anexării Lituaniei la URSS a fost diplomat în Statele Unite şi pe lângă Sfântul Scaun. Modificările din structura puterii au antrenat schimbarea preşedintelui parlamentului cu Ceslovas Jursenas, fost jurnalist, fost membru al Partidului Comunist din Lituania, în perioada sovietică şi ataşat de presă al guvernului după 1989. 

Câştigătorul alegerilor legislative din 1992 a fost Partidul Democratic al Muncii, partid de stânga, care va crea “piramida” puterii legislative şi executive, astfel încât, celelalte partide vor fi aproape excluse de la guvernare. Schimbările democratice ale sistemului politic lituanian vor face să renască tradiţiile parlamentare şi să redea stabilitatea ţării, astfel încât 40% din legile adoptate de parlament, în această perioadă, au vizat reforma economică a ţării (s-a votat legea vamală, legea agricolă, legea cooperaţiei şi legea privind reforma monedei etc.). 

Alegerile legislative din 1996 au reflectat faptul că opţiunile electoratului lituanian s-au schimbat: 25 de partide şi organizaţii politico-sociale au fost reprezentate la alegeri, dar dintre acestea doar câteva partide au intrat în parlament: Uniunea Patriei (conservatorii lituanieni), Partidul Creştin-Democrat din Lituania, Partidul Democratic al Muncii şi Partidul Social-Democrat. În acest context, conservatorii şi creştin-democraţii au format o coaliţie guvernamentală, iar V. Landsbergis a fost numit preşedinte al noului parlament. În discursul său din 25 noiembrie 1996, V. Landsbergis va sublinia necesitatea “de a completa pachetul legislativ privind combaterea corupţiei şi a criminalităţii”. Parlamentul acestei legislaturi a trebuit să colaboreze nu numai cu preşedintele statului, A. Brazauskas, deja în funcţie, ci şi cu preşedintele ales în 1998, Valdos Adamkus. Acesta, după jurământul pronunţat în faţa parlamentului, a conturat direcţiile cele mai importante pentru politica naţională, punând accent pe lupta împotriva criminalităţii, pe echilibrul bugetar, dezvoltarea ştiinţei şi a culturii, pe domeniul sănătăţii publice şi pe nevoia studierii noilor pieţe de desfacere. S-a subliniat, de asemenea, ideea că, odată cu ieşirea sa de sub autoritatea sovietică, Lituania şi-a declarat constant dorinţa de face parte din marile organizaţii occidentale economice şi de apărare, în special în UE şi NATO.

În 1999, în Lituania se vor declanşa două crize politice majore: primul-ministru Gediminos Vagnorius, criticat public de către preşedintele republicii, este constrâns să demisioneze. În conformitate cu prevederile Constituţiei, coaliţia guvernamentală va trebui să-şi asume responsabilitatea guvernării. Aceste crize politice vor antrena schimbări şi în cadrul forţelor politice din parlament. În perioada 1999-2000, mai mulţi membri vor abandona grupurile politice din care făceau parte (cei din Uniunea Patriei, Partidul Creştin-Democrat din Lituania, Partidul Social-Democrat), urmând să fondeze grupul politic al Conservatorilor moderaţi, Noii Creştin-Democraţi şi Social-Democraţia 2000.

2.2. Contextul social-politic al desfăşurării alegerilor 

Alegerile legislative din 2000, au adus în prim-planul vieţii politice lituaniene noi forţe politice: Noua Uniune (social-liberalii) şi Uniunea Liberalilor din Lituania care au obţinut majoritatea voturilor, revenindu-le 29 şi respectiv 33 de mandate în parlament. După alegerile legislative, coaliţia social-democrată, condusă de A. Brazauskas, a obţinut 51 de mandate. În noul parlament va intra, de asemenea, Uniunea Patriei, grupul unit al Uniunii de centru, Noua Uniune a Creştin-Democraţilor, Acţiunea electorală a polonezilor din Lituania, grupul Uniunii Ţăranilor Noii Democraţii şi grupul parlamentar mixt. Salutând noul parlament, preşedintele Republicii, Valdos Adamkus, declara: “Este pentru prima oară după recâştigarea independenţei când am ales un parlament fără ca un partid să aibă majoritate absolută. Constat deci debutul unei perioade de formare a adevăratelor coaliţii guvernamentale (…) Trebuie să recunosc un adevăr evident: două coaliţii puternice au participat la alegeri, Coaliţia social-democrată şi cea a Noii Politici. Acestea au obţinut cele mai multe mandate. Iată, deci, le invit să formeze guvernul.” 

Coaliţia Noii Politici s-a format în vara anului 2000, din Noua Uniune (social-liberali), Uniunea Liberalilor din Lituania, Uniunea de Centru din Lituania şi Noua Uniune a Creştin-Democraţilor. Tot în vara anului 2000, s-a format Coaliţia social-democrată, condusă de Algirdas Brazauskas, fiind compusă din Partidul Democrat al Muncii din Lituania, Partidul Social-Democrat din Lituania, Partidul Noua Democraţie şi Uniunea Ruşilor din Lituania. După alegerile legislative, coaliţia guvernamentală liberală şi social-liberală a sprijinit constituirea unor mici partide (Uniunea de centru din Lituania, Noua Uniune a creştin-democraţilor şi Acţiunea electorală a polonezilor din Lituania). La 19 octombrie 2000, A. Brazauskas, liderul Noii Uniuni (social-liberali), a fost ales preşedintele parlamentului. În discursul său, din 19 octombrie 2000, a declarat ca prioritare trei domenii de activitate: educaţia, sistemul legislativ şi cel administrativ. De asemenea, el afirma că: “Reforma administraţiei presupune ca raportul dintre politic şi legislativ să fie schimbat. Dacă înainte legislativul a servit mai degrabă politicului, astăzi va trebui să facem totul ca politicul să devină instrumentul apărării drepturilor omului.” În urma încheierii primei şedinţei a noului parlament, Coaliţia social-democrată a declarat intrarea sa în opoziţie.

În perioada imediat următoare, divergenţele dintre principalele partide ale coaliţiei guvernamentale au determinat cooptarea unor noi parteneri politici (Uniunea Liberalilor din Lituania, Uniunea de Centru din Lituania, Noua Uniunea a Creştin-Democraţilor din Lituania şi Acţiunea electorală a polonezilor din Lituania), astfel că, Noua Uniune a ieşit din coaliţia guvernamentală. În aceste condiţii, partidele din coaliţie au acceptat să se alieze cu social-democraţii. La 26 iunie 2001, Partidul Social-Democrat din Lituania şi Noua Uniune semnează acordul de colaborare. La 3 iulie 2001, parlamentul aproba propunerea preşedintelui Republicii ca A. Brazauskas, preşedintele Partidului Social-Democrat, să fie numit prim-ministru (fostul preşedinte al Republicii şi preşedinte al Partidului Democratic al Muncii din Lituania, A. Brazauskas, devenise în ianuarie 2001 preşedinte al Partidului Social-Democrat din Lituania). În această nouă situaţie politică, se finalizează fuziunea social-democraţilor cu Partidul Democratic al Muncii. În şedinţa parlamentului, din iulie 2001, când se va aproba programul guvernamental, grupul liberal şi grupul Uniunii Patriei Mamă au declarat intrarea lor în opoziţie.

După 2001, Programul de guvernare intitulat "Obiectivele majore comune", document elaborat de guvernul lituanian, a stabilit ca priorităţi politice: dezvoltarea economică, politică şi socială a ţării, consolidarea culturii democratice, apărarea drepturilor omului, asigurarea securităţii şi prosperităţii poporului lituanian, continuarea principalelor coordonate ale politicii externe, astfel încât Lituania să se integreze în structurile euroatlantice. În acest context, unul din obiectivele importante a fost atragerea investiţiilor străine, mai ales pentru a accelera crearea unei societăţi a informaţiei şi a cunoaşterii.

În domeniul social, programul guvernamental viza aplicarea unei politici sociale adecvate aplicării reformelor cerute de legile economiei de piaţă, precum şi crearea unui climat favorabil investitorilor lituanieni. Conform programului, pentru crearea unei pieţe a muncii active, s-a realizat o monitorizare a sistemului locurilor de muncă, s-au organizat cursuri de pregătire pentru tineri, pentru cei aflaţi înaintea pensionării, pentru femei sau grupuri cu risc social major. Pentru pregătirea tinerilor, guvernul a stabilit crearea unui Fond pentru Ştiinţă şi Educaţie, precum şi modernizarea învăţământului conform provocărilor epocii contemporane, acordându-se o atenţie deosebită tinerilor superdotaţi şi creatorilor.

În aprilie 20004, în Lituania are loc o criză politică importantă în urma căreia parlamentul lituanian l-a destituit pe preşedintele ţării, Roland Paksas, pentru colaborarea cu mafia rusească, ce ar fi pus în pericol securitatea ţării şi s-au desfăşurat alegeri prezidenţiale. Recent, fostul preşedinte a fost declarat nevinovat de difuzarea unor secrete de stat, dar vor continua celelalte procese legate de utilizarea unor sume în campania electorală.

2.3. Principalele formaţiuni politice prezente în campania electorală

Partidul Social-Democrat Lituanian (PSDL) este una din cele mai importante forţe politice ale ţării. El a fost creat la 1 mai 1896, când a fost elaborat primul său program politic. În anul 1917, partidul a participat la Conferinţa Lituaniană, iar în 1918, a contribuit la elaborarea şi adoptarea Actului asupra Independenţei Republicii Lituania. În anul 1919, Partidul Social-Democrat a intrat în legalitate şi a fost reprezentat în parlament de 13 parlamentari (în perioada 1920-1922). În anul 1923, PSDL a aderat la Internaţionala Muncitorilor Socialişti. Între 1926-1927, social-democraţii, împreună cu Partidul Ţăranilor, au format un guvern de coaliţie. După lovitura de stat din 1926, PSDL şi-a restrâns activitatea, iar în 1936, a intrat în ilegalitate. În timpul ocupaţiei germane, social-democraţii au fost promotorii creării Comitetului pentru Eliberarea Ţării, al cărui lider a fost social-democratul S. Kairys. În perioada 1945-1989, PSDL a activat în SUA. În 1949, PSDL a fost prezent în cadrul Internaţionalei Socialiste. În august 1989, Partidul Social-Democrat a fost recunoscut oficial în Lituania. În perioada următoare, partidul a participat la activitatea parlamentară, îndeplinind adesea rolul unei opoziţii politice constructive.

Partidul Democratic al Muncii (PDTL), condus de Algirdas Brazauskas, a reprezentat pe scena politică lituaniană, stânga moderată. În 1993, liderul acestui partid a devenit preşedintele Lituaniei. La începutul anului 2001, a avut loc fuziunea dintre Partidul Social-Democrat Lituanian şi Partidul Democratic al Muncii (PDTL), care a întărit influenţa partidului asupra vieţii politice şi a crescut autoritatea sa internaţională. Chiar dacă la începutul anului 2001, Partidul Social Democrat era în opoziţie, el a promovat integrarea ţării în structurile euroatlantice. La 12 iulie 2001, social-democraţii au intrat la guvernare şi şi-au asumat pe deplin responsabilitatea acestui demers, colaborând, pe plan european, cu Partidul Socialist European.

Programul politic al Partidului social-democrat a avut la bază valorile promovate de Internaţionala Socialistă: libertatea, justiţia socială şi solidaritatea, opunându-se, în general, oricăror manifestări ale liberalismului care ar aduce prejudicii ţării, promovând economia de piaţă de tip social. Social-democraţii consideră că individualismul şi egoismul economic, promovat de dreapta, trebuie echilibrat prin combinarea cu interesele comunităţii, prin echilibrul dintre concurenţă şi solidaritate. Partidul social-democrat a militat pentru îmbunătăţirea nivelului de viaţă al tuturor cetăţenilor, pentru pregătirea şi promovarea tinerilor în activitatea economico-socială a ţării. Considerând că bunurile materiale nu sunt decât un mijloc, nu un scop în sine al vieţii, social-democraţii au apreciat că munca este unica sursă a bunăstării materiale şi spirituale.

Noua Uniune, de orientare social-liberală a fost formată în 1998, pe baza ideologiei şi valorilor liberale: libertate, solidaritate socială, bunăstarea poporului şi justiţie. Noua Uniune face parte din Internaţionala Liberală şi din grupul liberal (ELDR) din Parlamentul European, liderul partidului fiind Arturas Paulauskas. De-a lungul timpului, Noua Uniune a fost activă la toate nivelele administraţiei, obţinând majoritatea mandatelor (270) la alegerile municipale din anul 2000, iar în 2002, 138 de liberali au fost aleşi în consiliile municipale. În anul 2000, Noua Uniune a format o coaliţie guvernamentală împreună cu Uniunea liberală şi alte partide. În anul 2001 a participat, de asemenea, la coaliţie împreună cu social-democraţii. În această perioadă, Noua Uniune a contribuit la implementarea reformelor economice, reuşind să depăşească stagnarea economică din perioada 1999-2000, în intervalul 2002-2003, guvernul reuşind să realizeze o creştere economică remarcabilă. Un element important al acestei schimbări a fost reforma sistemului de taxe care a creat condiţii favorabile dezvoltării economiei şi rezolvării unor probleme sociale, precum creşterea pensiilor, susţinerea tinerelor familii.

Partidul Creştin-Democrat Lituanian, a promovat valorile specifice acestei familii politice, modul în care ea înţelege rolul fiinţei umane, libertatea şi responsabilitatea faţă de ceilalţi, egalitatea şi solidaritatea umană, subsidiaritatea. Programul politic creştin-democrat a pus accent pe legătura indisolubilă între democraţie şi morală, pe necesitatea ca politicul să protejeze sistemul de valori morale. În acest sens, se consideră că pragmatismul specific acestei epoci poate provoca fenomene de degradare morală, poate distruge bazele umaniste ale societăţii. Creştin democraţii lituanieni consideră că biserica trebuie să fie un element esenţial al societăţii, că ea trebuie să limiteze efectele negative ale acţiunii economiei de piaţă. De aceea, Partidul Creştin Democrat Lituanian susţine o economie de piaţă socială, parteneriatul social şi subsidiaritatea. Conform doctrinei sale, munca reprezintă elementul de bază prin care fiecare cetăţean îşi poate îndeplini menirea şi datoria faţă de societate, iar familia este mediul său cel mai apropiat. Proprietatea reprezintă, de asemenea, factorul esenţial de asigurare a prosperităţii societăţii. În programul politic creştin democrat, se apreciază că, în Lituania, biserica a contribuit totdeauna la menţinerea unităţii poporului, la supravieţuirea sa de-a lungul istoriei şi a menţinut legătura cu marile valori ale Europei. În noul context, determinat de integrarea în Uniunea Europeană şi NATO, Lituania va trebui să îşi păstreze valorile specifice, să valorifice noile oportunităţi pentru bunăstarea întregii societăţi, eliminând corupţia, individualismul, orice abuz al statului în raport cu societatea. În acest sens, creştin-democraţii susţin o reformă profundă a statului şi a modalităţilor de guvernare. Programul conţine, de asemenea, ca obiectiv politic, dezvoltarea societăţii informaţiei, prin informatizarea şcolilor, a bibliotecilor şi crearea unor ample reţele Internet. În acelaşi timp, în program se subliniază că trebuie susţinută o politică a protejării culturii naţionale, a educaţiei în spijinul valorilor creştine. În domeniul agriculturii, se propune susţinerea gospodăriilor ţărăneşti, asigurarea unor condiţii de viaţă civilizate prin încurajarea unei agriculturi rentabile, ecologice, prin realizarea unei infrastructuri moderne, crearea de locuri de muncă la sate şi asigurarea serviciilor primare de sănătate şi educaţie.

Formaţiunea politică Uniunea pentru Patrie este un partid politic, fondat în mai 1993, din aripa de dreapta a Mişcării pentru reconstrucţie (Sajudis). Ea face parte din Partidul Popular al Parlamentului European. În 1996, la alegerile legislative a obţinut un scor electoral deosebit (40% din voturi), dar la ultimele alegeri a obţinut doar 8,6% din voturi.

În anul 2003, s-a format Partidul Muncitoresc (Laburist) condus de miliardarul de origine rusă Viktor Uspaskici, conducătorul unui imperiu de 30 de firme şi 4000 de angajaţi, în domeniul transportului şi valorificării gazului metan, care avea o avere impresionantă (peste 160 milioane de dolari). La alegerile europene, din iunie 2004, acest partid a reuşit să obţină un rezultat electoral spectaculos (29% din voturi), plasându-se înaintea partidelor aflate în coaliţia guvernamentală.

Căsătorit cu o lituaniană, din 1985, miliardarul rus, care a intermediat relaţia cu compania rusească Gazprom, a obţinut cetăţenia lituaniană şi, din anul 2000, a fost deputat independent. În anul 2003, înfiinţează Partidul Muncitoresc (Laburist) pe baza unui program politic populist ce promitea ridicarea nivelului de trai, lupta împotriva corupţiei, reforma sistemului de sănătate, o creştere importantă a salariilor şi crearea a noi locuri de muncă. Noul partid a reuşit să exploateze electoral uzura politică a partidelor tradiţionale lituaniene, liderul laburist afirmând că “mai mult de jumătate din actuala clasă politică este formată din vechii comunişti ce vor să îşi păstreze scaunele”.

În actuala campanie electorală Viktor Uspaskici a afirmat că formaţiunea sa politică vrea să realizeze un progres, vrea să avanseze pe scara politică, propunându-şi să obţină majoritatea absolută în parlament.

2.4. Rezultatele alegerilor şi semnificaţia lor politică

Parlamentul lituanian (Seimas) este format din 141 de membri, aleşi pe baza unui sistem electoral mixt: 71 de mandate sunt atribuite în urma votului uninominal, iar celelalte 70 sunt atribuite în urma alegerilor, pe baza sistemului reprezentării proporţionale, pe liste, prin majoritate simplă. Durata mandatului este de patru ani. Alegerile legislative se desfăşoară în două tururi de scrutin, prin sufragiu universal, egal şi secret. 

Pentru a fi reprezentat în parlament, un partid politic trebuie să obţină cel puţin 5% din voturi, iar o coaliţie politică trebuie să obţină cel puţin 7% din voturi. La alegerile legislative din octombrie 2004 au fost chemaţi la urne 2,4 milioane de cetăţeni, iar rata de participare a fost de 40%.

În urma desfăşurării celor două tururi de scrutin, rezultatele alegerilor legislative din Lituania se prezintă astfel:

	Formaţiuni politice
	2004
	Nr. mandate

	Partidul Laburist
	28,4%
	39

	Alianţa Pentru o Lituanie Activă (UDL)

Partidul Social-Democrat (LSDP)
	20,7%
	20

	Noua Uniune a Social Liberalilor, social-liberal (NS)
	
	

	Uniunea pentru Patrie, conservator (TS)
	14,6%
	25

	Alianţa pentru Ordine şi Justiţie (UTT)

Partidul Liberal Democrat, naţionalist (LDP)/ LLS
	11,4%
	10

	Uniunea Liberală şi de Centru, liberal (LiCS)
	9,1%
	18

	Uniunea Ţăranilor şi Noua Democraţie, agrarieni (VNDS)
	6,6%
	10

	Independenţi
	-
	6

	Alţii
	-
	2

	TOTAL
	-
	141


În primul tur al alegerilor legislative din Lituania, Partidul Laburist a obţinut 29% din voturile exprimate, plasându-se înaintea coaliţiei care şi-a încheiat mandatul. Formaţiunea politică a miliardarului de origine rusă Viktor Uspaskici, creată în anul 2003, a obţinut, la primul tur, 23 din cele 141 de locuri din parlamentul de la Vilnius. Coaliţia formată din social-democraţii premierului Algirdas Brazauskas şi social-liberalii conduşi de preşedintele parlamentului actual, Arturas Palauskas, a obţinut 21% din voturi şi 19 mandate de parlamentar.

Componenţa definitivă a legislativului lituanian a fost cunoscută după 24 octombrie 2004, când, în 66 de circumscripţii electorale, a fost organizat un al doilea tur de scrutin, în virtutea sistemului electoral mixt, proporţional şi cu majoritatea simplă.

Victoria unei formaţiuni politice conduse de o personalitate politică de origine rusă, cum este miliardarul Viktor Uspaskici, a reafirmat atitudinea societăţii lituaniene care a reuşit, spre deosebire de celelalte ţări baltice, să rezolve problema populaţiei rusofone care a fost, în majoritate, naturalizată.

După cel de-al doilea tur de scrutin, desfăşurat în 24 octombrie 2004, Partidul Laburist, noul partid populist care ieşise câştigător în primul tur de scrutin, a înregistrat un recul electoral. Partidele tradiţionale lituaniene s-au unit, în cel de-al doilea tur de scrutin, pentru a limita avansul său electoral, astfel încât 28 din cele 66 de locuri rămase libere au fost ocupate de reprezentanţii partidelor tradiţionale lituaniene, precum Partidul Social Democrat, Noua Uniune, Conservatorii şi Uniunea Liberală de Centru. Partidul Laburist nu a reuşit să obţină un vot suficient pentru realizarea unei coaliţii guvernamentale. Partidele tradiţionale lituaniene şi-au afirmat decizia de a acţiona electoral în vederea diminuării influenţei ruseşti asupra ţării. 

Analiştii politici au apreciat că, în urma rezultatelor celui de-al doilea tur de scrutin, nu s-a conturat o majoritate clară capabilă a permite formarea unei coaliţii politice stabile pentru guvernare.

După anunţarea rezultatelor, Algirdas Brazauskas, fostul prim-ministru al ţării, a evocat perspectiva realizării unei coaliţii cu forţe politice de dreapta, în timp ce partidele de dreapta au manifestat, deocamdată, reticenţe serioase faţă de această propunere. Liderul Partidului Conservator, Andrius Kublius, a declarat totuşi că este posibil a se realiza un guvern de largă coaliţie, în scopul afirmării valorilor politice de dreapta în Lituania.

Liderul laburist, Viktor Uspaskici, a fost apreciat de analiştii politici ca un oligarh populist, care reprezintă un risc pentru scena politică lituaniană, dar au subliniat şi nevoia de a coopta acest partid la guvernare pentru a forma o coaliţie credibilă. Analiştii politici consideră că explicaţia acestei ascensiuni politice se află în actualul context politic, marcat de adevărate cutremure politice, determinate de destituirea preşedintelui ţării şi de desele crize guvernamentale. Ei au considerat că valul populist a pus în evidenţă fractura dintre “ţara profundă” şi elitele politice. Liderul laburist, Viktor Uspaskici, de origine rusă, multimilionarul de 45 de ani, a cucerit micile oraşe şi satele marcate de tranziţia post-sovietică. La scrutinul din octombrie el a valorificat electoral confruntările politice dintre blocurile electorale de stânga şi dreapta. 

Semnificativ este faptul că, după alegeri, scena politică lituaniană va fi formată din trei grupuri politice importante, iar coaliţia de dreapta va decide cooptarea lui Viktor Uspaskici la guvernare. Primul ministru în exerciţiu, Algirdas Brazauskas, a anunţat că vrea să menţină continuitatea politică şi că “toate partidele tradiţionale lituaniene vor veghea la respectarea intereselor statului, astfel că se va putea forma o coaliţie politică importantă.” În acest context, preşedintele lituanian, Valdas Adamkus, va fi factorul politic cheie care va realiza negocierile pentru viitorul guvern şi numirea candidatului pentru funcţia de şef al guvernului. Comentatorii politici consideră însă că, dincolo de culoarea politică a noului guvern, politica externă a ţării îşi va păstra coerenţa, mai ales datorită faptului că Lituania este o ţară membră a NATO şi a Uniunii Europene.

S-a subliniat, de asemenea, că politica europeană a Lituaniei va rămâne neschimbată, urmărindu-se obiectivul ca, în 2006/2007, să se reuşească integrarea în Uniunea Monetară Europeană.

ANEXA

Rezultatele alegerilor legislative din Lituania în perioada

1992 – 2000

	 
	25 octombrie 1992
	20 octombrie 1996
	8 octombrie 2000

	 
	Formaţiuni politice
	Pe liste
	nominal
	total
	Pe liste
	nominal
	total
	Pe liste
	nominal
	total

	1
	Coaliţia Social Democrată
	36
	37
	73
	10
	2
	12
	28
	23
	51

	2
	Uniunea pentru Patrie
	17
	11
	28
	33
	37
	70
	8
	1
	9

	3
	Partidul Creştin Democrat
	10
	8
	18
	11
	5
	16
	-
	2
	2

	4
	Partidul Social Democrat
	5
	3
	8
	7
	5
	12
	-
	-
	-

	5
	Coaliţia pentru o Lituanie Unită
	0
	0
	0
	-
	-
	-
	-
	-
	-

	6
	Uniunea de Centru
	0
	2
	2
	9
	4
	13
	0
	2
	2

	7
	Acţiunea Electorală pentru polurile politice Lituaniene
	2
	2
	4
	0
	1
	1
	-
	2
	2

	8
	Uniunea Naţională
	0
	3
	3
	-
	3
	3
	-
	-
	-

	9
	Liga Libertăţii
	0
	0
	0
	-
	-
	-
	-
	0
	0

	10
	Mişcarea pentru Progres Naţional
	0
	0
	0
	-
	-
	-
	-
	-
	-

	11
	Uniunea pentru Libertate
	0
	0
	0
	0
	0
	0
	-
	1
	1

	12 
	Mişcarea Cernobâl
	0
	0
	0
	-
	-
	-
	-
	-
	-

	13
	Uniunea Creştin Democrată
	-
	1
	1
	0
	1
	1
	0
	1
	1

	14
	Partidul Naţional al Tinerilor Lituanieni
	-
	-
	-
	0
	1
	1
	-
	1
	1

	15
	Partidul Femeilor
	-
	-
	-
	0
	1
	1
	 
	 
	 

	16
	Alianţa Minorităţilor Naţionale
	-
	-
	-
	0
	0
	0
	-
	-
	-

	17
	Uniunea Liberală
	-
	-
	-
	0
	1
	1
	16
	18
	34

	18
	Partidul Ţărănesc
	-
	-
	-
	0
	1
	1
	0
	4
	4

	19
	Uniunea Rusă
	-
	-
	-
	0
	0
	0
	 
	 
	 

	20
	Deportaţii şi Prizonierii Politici
	-
	1
	1
	0
	1
	1
	 
	 
	 

	21
	Partidul Economist
	-
	-
	-
	0
	0
	0
	-
	-
	-

	22
	Noua Uniune (Social Liberală)
	-
	-
	-
	-
	-
	-
	18
	11
	29

	23
	Uniunea Moderată Conservatoare
	-
	-
	-
	-
	-
	-
	0
	1
	1

	 
	Alţii
	0
	3
	3
	0
	4
	4
	0
	4
	4

	 
	TOTAL
	70
	71
	141
	70
	67
	137
	70
	71
	141

